text: Haderslev i spil som VM-vært i mountainbike
  08 november 2017 kl. 12.21
  Haderslev er med i opløbet om at blive vært for VM i mountainbike på maratondistancen i år 2021. – Vi har en god fornemmelse, siger Mikkel von Seelen.
  I år 2021 kan Haderslev centrum blive målområde for et kæmpe mountainbikeevent. Haderslev Kommune, Trekantområdet Danmark og Sport Event Denmark arbejder nemlig på at trække verdensmesterskabet i mountainbike på maratondistancen til byen.
  I går tirsdag var Beat Wabel, UCI's udsendte, på besøg i skovene omkring Haderslev for at se nærmere på ruten.
  - Det gik rigtig godt. Beat kunne lide konceptet med start og mål inde i byen, for så at hurtigt at komme ud i skoven, siger Mikkel von Seelen, chefkonsulent ved Trekantsområdet, til TV SYD.
  Haderslev vil diske op med en rute på cirka 50 kilometer, som rytterne skal igennem to gange for at nå en distance på 100 kilometer. Ruten starter i centrum for så derefter at køre ud ad byen mod skovene.
  - Vi har ingen alper, så vi skal tænke lidt kreativt for at få mest muligt ud af bakkerne, siger Mikkel von Seelen.
  Planen er, at startområdet skal være i Haderslev centrum. Det kan få stor betydning for løbets underholdningsværdi.
  - Det betyder, at løbet bliver mere tilskuervenligt. Vi får mere action, og det er nemmere at følge med i løbet, fordi rytterne kommer forbi centrum efter cirka en time og tre kvarter, siger Mikkel von Seelen.
  Om Haderslev bliver vært for verdensmesterskabet bliver afgjort i januar eller februar næste år.
  - Vi ved ikke hvilke modkandidater vi er oppe imod, men vi har en god fornemmelse, siger Mikkel von Seelen.
  